KIRJALLINEN KYSYMYS P-1229/01

esittäjä(t): Bart Staes (Verts/ALE) komissiolle

(10. huhtikuuta 2001)

Aihe: Direktiivin 91/321/ETY noudattamatta jättämisestä johtuva kilpailun vääristyminen Belgian liittovaltiossa

Belgian liittovaltiossa otettiin direktiivi 91/321/ETY(1), annettu 14 päivänä toukokuuta 1991, osaksi kansallista lainsäädäntöä 27. joulukuuta 1993 tehdyllä äidinmaitokorvikkeiden mainontaa ja ilmaisten näytteiden jakamista koskevalla kuninkaallisella päätöksellä. Direktiivi on Maailman terveysjärjestön ja Unicefin laatiman ja WHO:n yleiskokouksen vuonna 1981 hyväksymän äidinmaidonkorvikkeiden markkinoille saattamista koskevan kansainvälisen säännöstön puutteellinen vastine. Vastauksessaan senaattori Sabine de Bethunen esittämään selvityspyyntöön kuluttaja-asioista, kansanterveydestä ja elinympäristöstä vastaava liittovaltion ministeri Magda Aelvoet totesi torstaina 22. maaliskuuta, että äidinmaitokorvikkeiden valmistajien toteuttamat myynninedistämiskampanjat ovat vastoin kyseistä päätöstä. Ilmaisten näytteiden jakaminen, siis äidinmaidonkorvikkeiden mainonta, näyttää yhä olevan hyvin yleinen käytäntö belgialaisissa synnytysosastoissa. Tämä käytäntö ei ole ainoastaan vastoin lakia. Se on myös EY:n perustamissopimuksen vastainen (kilpailun vääristymisen osalta) ja on täysin vastoin WHO:n säännöstön tärkeintä päämäärää, eli rintaruokinnan tukemista kansanterveydellisistä syistä.

Myöntääkö komissio, että edellä mainittu äidinmaitokorvikkeiden valmistajien ja myyjien suosima käytäntö on vastoin EY:n perustamissopimusta, koska se vääristää asianosaisten synnytyssairaaloiden, valmistajien ja myyjien välistä kilpailua? Jos vastaus on myönteinen, mihin toimiin komissio aikoo ryhtyä kyseisen kilpailun vääristämisen saamiseksi kuriin? Jos vastaus on kielteinen, miten komissio perustelee sen, että äidinmaitokorvikkeiden ilmainen jakaminen, jota kyseisten tuotteiden valmistajat ja myyjät harjoittavat synnytyssairaaloissa, on EY:n perustamissopimuksen mukaista toimintaa, vaikka se vääristää asianosaisten synnytyssairaaloiden, valmistajien ja myyjien välistä kilpailua?

(1) EYVL L 175, 4.7.1991, s. 35.

Mario Montin komission puolesta antama vastaus

(31. toukokuuta 2001)

Äidinmaidonkorvikkeista ja vieroitusvalmisteista 14 päivänä toukokuuta 1991 annetun komission direktiivin 91/321/ETY 8 artiklan 2 kohdan nojalla äidinmaidonkorvikkeiden näytteitä ei saa jakaa suoraan kuluttajille vähittäismyymälöissä. Direktiivin 8 artiklan 3 kohdan nojalla äidinmaidonkorvikkeen valmistajat tai myyjät eivät saa jakaa ilmaiseksi tai myydä alennettuun hintaan yleisölle, raskaana oleville naisille, äideille tai heidän perheenjäsenilleen valmisteita, näytteitä tai muita myynninedistämislahjoja suoraan tai epäsuorasti terveydenhuoltojärjestelmän tai terveydenhoitohenkilöstön kautta. Direktiivin 9 artiklan 4 kohdan nojalla jäsenvaltioiden on varmistettava, että laitoksille tai järjestöille lahjoitetut tai alennettuun hintaan myydyt laitoksessa käytettäväksi tai sen ulkopuolelle toimitettavaksi tarkoitetut äidinmaidonkorvike-erät käytetään tai annetaan ainoastaan sellaisille imeväisille, joita on ruokittava äidinmaidonkorvikkeella ja ainoastaan niin pitkään kuin nämä imeväiset sitä tarvitsevat. Jäsenvaltiot ovat vastuussa tämän direktiivin säännösten soveltamisesta alueellaan.

Komissiolle ei ole ilmoitettu äidinmaidonkorvikkeen valmistajien myynninedistämiskampanjoista, joten se ei voi ottaa kantaa siihen, ovatko ne sovellettavan lainsäädännön mukaisia. Komissio on kuitenkin pannut merkille, että kansalliset viranomaiset ovat todenneet kampanjoiden olevan ristiriidassa kyseisen lainsäädännön kanssa. Juuri kansallisten viranomaisten kuuluukin varmistaa, että kaikki osapuolet noudattavat voimassa olevaa lainsäädäntöä. Komissio voi puuttua asiaan ainoastaan silloin, jos sille tehdään kantelu siitä, että jäsenvaltiot ovat laiminlyöneet velvollisuuksiaan tältä osin.

Arvoisan parlamentinjäsenen esittämien tietojen perusteella komissio ei katso ao. myynninedistämistoimien vääristävän kilpailua sairaaloiden ja tavarantoimittajien välillä.